*«Telemark» omdirigerer hit. For skiteknikken telemark, sjå telemarkskøyring.* 

**Telemark** er eit fylke i Noreg, som grensar til Vestfold i søraust, Buskerud i nordaust, Agder i sørvest, og Rogaland og Vestland i nordvest. Frå 2020 til 2023 var Telemark ein del av Vestfold og Telemark fylke.

Fylket dannar på fleire måtar ein overgang frå Austlandet til Sør- og Vestlandet, både geografisk, topografisk, kulturhistorisk og språkleg. Telemark kunne delast inn i fire regionar: Kragerøregionen Vestmar, Vest-Telemark, Aust-Telemark og Grenland (Skien- og Porsgrunnregionen). Skien er administrasjonssenter og den største av sju andre byar i fylket.

Personar som kjem frå Telemark fylke blir kalla for telemarking/teledøl.

Fylkesvåpen
-----------

Fylkesvåpenet som blei brukt fram til 2020.
Fylkesvåpenet blei godkjent i 1970 og har på gull botn ei oppveksande svart bondestridsøks. Dette skal symbolisere vern og vørdnad. Fylkesblomen til Telemark er systermarihand, fylkessteinen er brynestein og fylkesfuglen er linerle. Fylkesvåpenet er ein redesigna versjon av fylkesvåpenet for Telemark fylke frå 1970 til fylkessammenslåinga i 2020.[*treng kjelde*]

Samferdsel
----------

I Telemark var vassdraga den viktigaste ferdselsåra rundt 1900. Vassdraget frå Skien til Notodden blei kanalisert i 1861, og til Dalen i 1892. Dette følgde til vegbygging mellom anløpsstadene til kanalbåtane og dei nærliggjande bygdene. No til dags har vassdraga og kanalane berre nytte for turisttrafikken sommarstid. E 18 er hovudvegsambandet for dei sørlege delane av fylket, i Grenlandsområdet. E 134 er det viktigaste vegsambandet i dei indre delane av fylket over Notodden, Seljord, Vinje og Haukelifjell. Riksveg 36 som går frå Eidanger til Seljord bind E 18 og E 134 saman, og fungerer som hovudveg frå nordlege delar av Telemark til Grenlandsområdet. Viktige vegar elles er Riksveg 37 frå Kongsberg over Rjukan til Vinje, Riksveg 38 frå Kragerø gjennom Drangedal og Vrådal til Dalen og Riksveg 41 frå Brunkeberg i Kviteseid gjennom Nissedal til Arendal. Om sommaren er det samband frå E 134 i Høydalsmo gjennom Dalen vestover om Setesdal og Sirdal til Stavanger. Til saman har Telemark 4103 km offentlege vegar.

Første jernbane i Telemark blei opna i 1882 på vegstykket Larvik-Eidanger-Skien. Sørlandsbanen som blei bygd 1920-27, går gjennom Telemark frå Meheia, gjennom Sauherad, Bø, Lunde og Drangedal til Aust-Agder. Ei sidelinje går nordover til Notodden og Tinnoset og sørover til Skien. Skien og Porsgrunn har sitt hovudsamband med Oslo om Vestfoldbanen. Lokaltogsambandet går Porsgrunn-Skien-Nordagutu-Notodden. Telemark har flyplassar i Skien, Notodden og Fyresdal.

Klima
-----

Telemark har ei kort kystripe, og her og i låglandet kring Langesundsfjorden strøymer det ofte inn havluft mot områda kring nedre del av Skiensvassdraget. Dei indre, lågare områda blir ikkje like påverka av denne lufta, men dei store innsjøane her medverkar til å dempe og forseinke vinterkulda. Den kaldaste månaden er januar og temperaturen varierer då frå kring -2 °C ved kysten til kring -8 °C i indre strøk. Gaustatoppen har -12 °C. Den lågaste målte minimumstemperaturen er kring -25 °C ved kysten og under -35 °C i enkelte indre strøk. Middel for juli er 16–17 °C i låglandet og i dalane, og søkk til kring med kring 0.7 grader per 100 meter oppover i høgda. Den høgaste målte temperaturen er kring 30 °C ved kysten, og opp til kring 33 °C i indre strøk.

Årsnedbøren er jamnt over 800–1200 mm, litt mindre i indre, lågare strøk, og til dels ein god del meir i fjellområda. I innlandet kjem det mest nedbør om sommaren, medan det ved kysten kjem mest om hausten. 

Retninga til dalføra og skjerminga til fjella gjer at det forholdsvis lite vind. Sterke vestlege luftstraumar kan derimot slå ned innimellom og bli forsterka av innsnevringar i dalane. Ved Tinnsjøen har tog blåst av sporet i samband med stormbyer gjennom Vestfjorddalen. Ved kysten bles det oftast frå sørvest om sommaren og frå nordaust om vinteren. Ein sjeldan gong kan pålandsvind av storm styrke føre til store skadar på grunn av opprørt hav og høg vasstand. Det er forholdsvis ofte tåke og tåkedis i Grenlandsområdet, om lag 5 % av året. Den store vassføringa i elva vinterstid fører til at det blir danna is på sjøen frå Langesundfjorden og vestover.

Historie
--------

Namnet Telemark (*Þelamǫrk* eller *Þelamørk*) var opphavleg berre knytt til om lag dei områda ein dag kallar Aust-Telemark og Vest-Telemark. I dansketida blei namnet skrive i bunden form, *Telemarken*, men då namnet blei teke i bruk som fylkesnamn blei den ubundne forma *Telemark* etablert. 

Bygdene nedanfor Þelamørk heitte *Grenland*, mens bygdene nærmast kysten nemndest *Grenmar* og *Vestmar*. Grenland femna såleis opphavleg ikkje om kyststripa, slik det gjør i moderne språkbruk, og det er uvisst om det nokosinne har gjort det i historisk tid.

Þelamørk sokna ikkje til noko særleg lagdøme, til skilnad frå mesteparten av Noreg, mens Grenland, Grenmar og Vestmar høyrde til Borgartingslagen. Þelamørk hadde også ei anna form av skattbetaling enn dei sørlegare bygdene, og på slutten av mellomalderen bruktest derfor òg nemningane *Skattlandet* i nord og *Tiendtaket* i sør. 

Frå og med 1200-talet har noverande Telemark vore samla i ei eining: Fyrst *Skiensyssel*, seinare *Bratsberg len*, frå 1661 *Bratsberg amt* og frå 1919 det noverande namnet Telemark fylke.

### Utviding av namnet Telemark

Grenland omfatta opphavleg *Lindheim skipreide* og Volufors (Ulefoss) skipreide, eller etter kommuneinndelinga før 2020: Bø, Sauherad, Notodden (unnateke Lisleherad og Gransherad sokn), Nome (unnatake gamle Flåbygd sokn), Drangedal (unnateke Tørdal sokn), og vestre delen av Skien).

Då sorenskrivarembetet blei innført i Norge i 1591 blei Grenland ein embetskrins, men krinsen fekk det då nykonstruerte namnet *Nedre Telemarken*, sjølv om det var historisk misvisande. Namnet Grenland gjekk innan eit århundre i gløymeboka, samstundes som nemninga Telemarken såleis fekk ei utvida tyding. Nedre Telemarken blei i 1843 også namn på eit fogderi, nedlagt i 1898, og eit prosti, nedlagt i 2006,, tilsvarande omtrent det same området.

I byrjinga av 1900-talet gjennomgjekk stadnamna i Noreg ei fornorsking. Dei gamle amta skulle skiftast ut med fylke, og helst få meir historisk forankra namn. *Bratsbergs amt* fekk det noverande namnet *Telemark fylke*. (Namnforslaget *Telemark og Grenland fylke* blei vraka - dobbeltnamn var ikkje ønskelege.) Med det nye fylkesnamnet fekk Telemarks-namnet sin noverande og endå meir utvida tyding.

Domssoknet til sorenskrivaren på Gvarv beheldt namnet frå 1593 (seinare med den ubundne forma *Nedre Telemark*), sjølv om grensene blei justerte nokre gonger, til domstolen blei nedlagd i 2007. Domssoknet blei oppløyst og lagt til nabodomstolane i Seljord (Vest-Telemark tingrett), Notodden (Aust-Telemark tingrett) og Skien. Sistnemnde domstol fekk arve namnet *Nedre Telemark tingrett*, sjølv om det berre var Nome kommune som følgde med frå det gamle domssoknet med same namn.

Seint på 1900-talet har omgrepet *Midt-Telemark* blitt etablert på kommunane Bø, Sauherad og Nome, som ligg nokolunde midt i Telemark fylke. Det er såleis å merke seg at omtrent det same område på same tid har vore kalla *både* Nedre Telemark og Midt-Telemark.

Administrasjon
--------------

Skien er sete for fylkesmannen og administrasjonen i fylkeskommunen. Telemark har 17 kommunar og femner fem prosti med 30 prestegjeld og 63 sokn, vidare fem tingrettsdistrikt og eitt politidistrikt med 17 lensmanns- og politistasjonsdistrikt.

### Kommunar

Folketala i oversynet under er frå SSB per 1. januar 2024.

| Nr. | Kart | Namn | Adm.senter | Folkemengd | Flatevidd km² | Målform | Distrikt |
| --- | --- | --- | --- | --- | --- | --- | --- |
| 4001 | Porsgrunn kommune |  Porsgrunn | Porsgrunn | 000000000037193.000000000037 193 | 000000000000170.0000000000170 | bokmål | Grenland |
| 4003 | Skien kommune |  Skien | Skien | 000000000056619.000000000056 619 | 000000000000779.0000000000779 | nøytral | Grenland |
| 4005 | Notodden kommune |  Notodden | Notodden | 000000000013266.000000000013 266 | 000000000000919.0000000000919 | nøytral | Aust-Telemark |
| 4010 | Siljan kommune |  Siljan | Siljan | 000000000002382.00000000002 382 | 000000000000214.0000000000214 | nøytral | Grenland |
| 4012 | Bamble kommune |  Bamble | Langesund | 000000000014269.000000000014 269 | 000000000000304.0000000000304 | nøytral | Grenland |
| 4014 | Kragerø kommune |  Kragerø | Kragerø | 000000000010445.000000000010 445 | 000000000000305.0000000000305 | nøytral | Vestmar |
| 4016 | Drangedal kommune |  Drangedal | Prestestranda | 000000000004086.00000000004 086 | 000000000001063.00000000001 063 | nøytral | Vestmar |
| 4018 | Nome kommune |  Nome | Ulefoss | 000000000006539.00000000006 539 | 000000000000430.0000000000430 | nøytral | Midt-Telemark |
| 4020 | Midt-Telemark kommune | Midt-Telemark kommune Midt-Telemark | Bø | 000000000010904.000000000010 904 | 000000000000263.0000000000263 | nynorsk | Midt-Telemark |
| 4022 | Seljord kommune |  Seljord | Seljord | 000000000002979.00000000002 979 | 000000000000715.0000000000715 | nynorsk | Vest-Telemark |
| 4024 | Hjartdal kommune |  Hjartdal | Sauland | 000000000001630.00000000001 630 | 000000000000792.0000000000792 | nynorsk | Aust-Telemark |
| 4026 | Tinn kommune | Tinn kommune Tinn | Rjukan | 000000000005533.00000000005 533 | 000000000002045.00000000002 045 | nøytral | Aust-Telemark |
| 4028 | Kviteseid kommune |  Kviteseid | Kviteseid | 000000000002458.00000000002 458 | 000000000000708.0000000000708 | nynorsk | Vest-Telemark |
| 4030 | Nissedal kommune |  Nissedal | Treungen | 000000000001471.00000000001 471 | 000000000000905.0000000000905 | nynorsk | Vest-Telemark |
| 4032 | Fyresdal kommune |  Fyresdal | Fyresdal | 000000000001256.00000000001 256 | 000000000001281.00000000001 281 | nynorsk | Vest-Telemark |
| 4034 | Tokke kommune |  Tokke | Dalen | 000000000002212.00000000002 212 | 000000000000984.0000000000984 | nynorsk | Vest-Telemark |
| 4036 | Vinje kommune |  Vinje | Åmot | 000000000003851.00000000003 851 | 000000000003106.00000000003 106 | nynorsk | Vest-Telemark |
| **Totalt** | TelemarkTelemark |  Telemark | Skien | 000000000177093.0000000000177 093 | 000000000015299.000000000015 299 | nøytral | Austlandet |

Sjå òg
------

* Tettstader i Telemark

Kjelder
-------

* «Telemark» i *Store norske leksikon*, snl.no.
* «Telemark – administrasjon, skoler m.m» i *Store norske leksikon*, snl.no.
* «Telemark – klima» av Petter Dannevig i *Store norske leksikon*, snl.no.
* Alexander Bugge, historieprofessor, om namna Telemark og Grenland
* Thorstein Vale, rettshistorikar, om namna Telemark og Grenland Arkivert 2015-01-04 ved Wayback Machine.
* Geoforum, om namnet Grenland[*daud lenkje*]
* Telemarksavisa, om namnet Grenland
* Norges land og folk: Bratsberg amt

Referansar

1. ↑  Nå er Telemark og Vestfold slått sammen, *Telemarksavisa*
2. ↑  «Prop. 65 L (2017–2018): Endringer i inndelingslova (nye fylkesnavn)» (på norsk bokmål). Kommunal- og distriktsdepartementet. Henta 11. januar 2024.
3. ↑  Arkivverket
4. ↑  Arkivverket
5. ↑  Arkivverket

Bakgrunnsstoff
--------------

* Offisiell nettstad Edit this at Wikidata
* Statsforvaltaren i Vestfold og Telemark
* NRK Telemark
* Telemark Turistforening

| * v
* d
* e
Kommunar i Telemark |
| --- |
| Bamble • Drangedal • Fyresdal • Hjartdal • Kragerø • Kviteseid • Midt-Telemark • Nissedal • Nome • Notodden • Porsgrunn • Seljord • Siljan • Skien • Tinn • Tokke • Vinje | Telemark fylke |
| **Tidlegare kommunar:** Brevik • Bø • Eidanger • Gjerpen • Gransherad • Heddal • Holla • Hovin • Langesund • Lunde • Lårdal • Mo • Rauland • Sannidal • Sauherad • Skåtøy • Solum • Stathelle |

| * v
* d
* e
Fylke i Noreg |
| --- |
| Noverande | Agder • Akershus1 • Buskerud1 • Finnmark1 • Innlandet • Møre og Romsdal • Nordland • Oslo • Rogaland • Telemark1 • Troms1 • Trøndelag • Vestland • Vestfold1 • Østfold1 | Noreg |
| Tidlegare | Aust‑Agder • Hedmark • Hordaland • Nord‑Trøndelag • Oppland • Sogn og Fjordane • Sør‑Trøndelag • Troms og Finnmark • Vest‑Agder • Vestfold og Telemark • Viken |
| 1Attoppretta ved reform av 2024 |

|  |  |
| --- | --- |
| Autoritetsdata | 
* WorldCat
* Store norske leksikon
* Lokalhistoriewiki
* VIAF
* GND
* LCCN
* ISNI
* GeoNames
* SSR (namn)

 |